Folketing
2012-12-13

Man har ret til at blive behandlet på en ordentlig måde og med respekt, man har ret til at blive mødt som det menneske, man nu engang er, man har ret til at få samme ydelser, som andre får, når man igennem en længere periode er arbejdsløs og står uden for arbejdsmarkedet. Man har selvfølgelig også ret til som barn i Danmark at vokse op på en ordentlig måde og under ordentlige kår. Dengang der var starthjælp i Danmark, blev der selvfølgelig også gennemført evalueringer af, om den virkede eller ej. Selv når borgere på starthjælp havde modtaget den igennem en længere periode, var det stadig væk sådan, at rigtig mange mennesker ikke kom i arbejde. Jeg står ikke her i dag og påstår, hvilket jeg heller ikke gjorde, dengang vi afskaffede fattigdomsydelserne, at de lave ydelser ikke har fået nogen mennesker i arbejde. Det tror jeg såmænd nok de har. Der er ingen tvivl om, at økonomiske incitamenter i arbejdsmarkedspolitikken virker, men de virker kun over for nogle grupper.